พิมพ์สลากเพิ่มอีก10ล้านคู่
พิมพ์สลากเพิ่มอีก 10 ล้านฉบับคู่  แก้ปัญหาสลากไม่พอขาย
20 ม.ค. 2559

พิมพ์สลากเพิ่มอีก 10 ล้านฉบับคู่  แก้ปัญหาสลากไม่พอขาย
พล.ท.อภิรัชต์ คงสมพงษ์ ประธานกรรมการสลากกินแบ่งรัฐบาล เปิดเผยว่า ได้สั่งการให้สำนักงานสลากฯ พิมพ์สลากเพิ่มอีก 10 ล้านคู่ หรือคิดเป็น 20 ล้านฉบับ โดยให้มีผลตั้งแต่งวดวันที่ 16 ก.พ. 2559 เป็นต้นไป ส่งผลให้การพิมพ์สลากของสำนักงานสลากฯ ต่องวดเพิ่มขึ้นเป็น 60 ล้านคู่ หรือคิดเป็น 120 ล้านฉบับ จากเดิมที่มีเพียง 50 ล้านคู่ หรือคิดเป็น 100 ล้านฉบับ
ทั้งนี้ การพิมพ์ลอตเตอรี่เพิ่มอีก 10 ล้านคู่ หรือคิดเป็น 20 ล้านฉบับ เนื่องจากสำนักงานสลากฯ ต้องการทดสอบตลาดและรองรับความต้องการจากประชาชนที่เข้าร่วมโครงการสั่งซื้อ สั่งจองสลากล่วงหน้า ที่จะเปิดให้ประชาชนที่ลงทะเบียนทำธุรกรรมของโครงการดังกล่าว ครั้งที่ 9 ซึ่งตรงกับวันที่ 3 ก.พ. 2559 โดยจะนำส่วนที่เพิ่มอีก 10 ล้านคู่ หรือคิดเป็น 20 ล้านฉบับ มาไว้ในระบบสั่งซื้อ ที่จะมีการจำหน่ายตรงกับงวดวันที่ 16 ก.พ. 2559 จากนั้นจะทยอยลดสลากสั่งจองลงงวดละ 2 หมื่นเล่ม หรือ 4 ล้านฉบับ ไปจนกว่าโควตาสลากสั่งจองจะหมด โดยปัจจุบันโควตาสลาก 50 ล้านฉบับคู่ แบ่งเป็นสลากในระบบโควตาที่ให้มูลนิธิ 25 ล้านฉบับคู่ และระบบซื้อ-จอง 35 ล้านฉบับคู่ ในจำนวนนี้เป็นระบบซื้อ 13 ล้านฉบับคู่ และระบบจอง 22 ล้านฉบับคู่
“แต่ละเดือนสำนักงานสลากฯ จะเปิดให้ประชาชนทำธุรกรรมโครงการดังกล่าวเดือนละ 2 ครั้ง คือวันที่ 3 และ 18 ของทุกเดือน สาเหตุที่ต้องลดปริมาณการสั่งจองลงที่ละ 2 หมื่นเล่ม หรือคิดเป็น 4 ล้านฉบับจนหมด เพราะสำนักงานสลากฯ พบว่ามีผู้ที่สามารถเข้าระบบสั่งจองสลาก พอได้ใบจองก็จะเอาใบขายให้ยี่ปั๊ว ซาปั๊วมาก หากนำมาใส่ไว้ในการสั่งซื้อแทน จะช่วยแก้ปัญหาดังกล่าวได้ทันที เพราะเป็นการขายงวดชนงวด ที่ผู้ค้ามีระยะเวลาขายได้น้อยลง ทำให้สลากมีราคาที่กำหนดไว้คู่ละ 80 บาท และช่วยให้สลากถึงผู้ค้าจริงให้มากที่สุด”พล.ท.อภิรัชต์ กล่าว
ทั้งนี้ ตั้งแต่วันที่ 22 ม.ค. เป็นต้นไป จะประสานกับสำนักงานตำรวจแห่งชาติและทหารทั่วประเทศเพื่อเพิ่มความเข้มงวดในการใช้กฎหมายตามมาตรา 44 หากพบว่ามีการขายเกินราคาจะถูกปรับไม่เกิน 1 หมื่นบาท และจำคุกไม่เกิน 1 เดือนทันที
สำหรับการเดินหน้าหวยออนไลน์ยืนยันว่าทำแน่นอน แต่ยังไม่ถึงเวลา ต้องดูความพร้อมของสถานการณ์เศรษฐกิจ และพยายามให้ผู้ค้าทุกคนเข้ามาอยู่ในระบบให้เรียบร้อยมีความนิ่งก่อน โดยตัดระบบยี่ปั๊วซาปั๊วออกไปให้ได้มากที่สุด
นอกจากนี้ เพื่อให้ผู้ประสงค์จะทำรายการสั่งซื้อ-สั่งจองสลากล่วงหน้ามีโอกาสเลือกช่องทางที่สะดวกสบายมากขึ้น จะปรับเวลาในการทำรายการจากเดิมเป็นเปิดให้ทำรายการผ่านตู้เอทีเอ็มและเน็ตแบก์ ตั้งแต่เวลา 08.15-22.00 น. ส่วนเคาน์เตอร์สาขาของธนาคารสามารถทำรายการซื้อ-จองล่วงหน้าฯ ตามกำหนดเวลาเปิดปิดทำการของแต่ละสาขา โดยมีผลตั้งแต่รอบการสั่งซื้อในวันที่ 3 ก.พ. 2559 เป็นต้นไป ผู้ที่ทำธุรกรรมจะต้องมีเงินในบัญชีก่อนเวลา 18.00 น. ของวันก่อนวันจองซื้อสลากล่วงหน้า ไม่เช่นนั้นจะไม่สามารถทำรายการได้